Hetta er serliga galdandi, um talan er um turvelvandi (euforiserandi) heilivág. Turvelvandi evni eru undir strongum eftirliti í øllum londum. Ikki er loyvt at innflyta ella hava uppi á sær turvelvandi heilivág, uttan so at váttast kann, at heilivágurin er til egna nýtslu sambært forskrift frá lækna. Reglurnar kunnu vera ymiskar frá landi til land, og tí má ein venda sær til ambassaduna fyri tað landið, ið ein skal ferðast til. Vanliga vil ambassadan biðja teg um at fáa egnan lækna til at skriva eina váttan, sum staðfestir: Navn, føðingardag og passnummar títt Hvat tú ert í viðgerð fyri Hvørja viðgerð tú fært (navn og styrki á heilivági) Váttanin verður vanliga skrivað á enskum, men spyr um tað á viðkomandi ambassaduni. Hevur tú tørv á heilivági, meðan flogið verður, kanst tú taka heilivágin í handviðførið–eisini flótandi heilivág. Havast skal í huga, at tað er onkur heilivágur, ið ikki tolir tey kuldastig, ið eru í viðførisrúminum á flogfarinum. Tí er vandi fyri, at virknaðurin á heilivágnum ikki verður tann rætti, um hann fer í viðførisrúmið. Hevur ein nálir ella sproytur í viðførinum, er eisini gott at fáa lækna at skriva ein seðil á enskum, sum greiðir frá, hví neyðugt er at hava hetta við. Londini, sum eru við í Schengen-avtaluni, eru hesi: Belgia Finnland Lettland Pólland Tjekkia Týskland Cypern Litauen Slovakíið Ungarn Danmark Luxemburg Estland Ísland Spania Eysturríki Italia Norra Svøríki Ikki er neyðugt við heilivágsváttan til Danmark og Grønland, tí ríkisfelagsskapurin er eitt felagsøki í Schengen-høpi. Ein vegleiðandi listi yvir heilivág, har neyðugt er við heilivágsváttan, sæst niðast á hesi síðu. Heilivágsváttan Ein heilivágsváttan fæst á øllum apotekum í Føroyum, og hon er ókeypis. Eisini ber til at geva upplýsingar um heilivágin, sum tú longu hevur fingið. Apotekið skal síggja títt pass og vita tíðarskeiðið, ið tú er burtur og til hvat fyri land/lond, tú skal ferðast til. Váttanin er galdandi í mesta lagi 30 dagar og mælt verður til ikki at hava meira heilivág, enn váttanin sigur. Hetta er t. d. viðkomandi fyri Kodimagnyl. Hvønn heilivág? Ikki er neyðugt at hava váttan til allan heilivág. Tað er t. d ikki neyðugt við heilivágsváttan til astmaheilivág, giktheilivág, hjartaheilivág, hormonir, antibiotika, uttan tað, ið er turvelvandi. Um møguleiki er fyri tí, hevði tað lætt um arbeiðið hjá okkum, um skjalið verður útfylt frammanundan, tá ið tað letur seg gera, printa út og latið okkum.